MT Il-Ġurnal Uffiċjali tal-Unjoni Ewropea C 19/21

Pubblikazzjoni ta’ applikazzjoni għall-approvazzjoni ta’ emenda minuri skont it-tieni subparagrafu tal-Artikolu 53(2) Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2018/C 19/10)

Il-Kummissjoni Ewropea approvat din l-emenda minuri skont it-tielet subparagrafu tal-Artikolu 6(2) tar-Regolament ta’ Delega tal-Kummissjoni (UE) Nru 664/2014 (1)

APPLIKAZZJONI GĦALL-APPROVAZZJONI TA’ EMENDA MINURI

Applikazzjoni għall-approvazzjoni ta’ emenda minuri skont it-tieni subparagrafu tal-Artikolu 53(2) tar-Regolament (UE) Nru 1151/2012 tal-Parlament Ewropew u tal-Kunsill (2)

“MAGIUN DE PRUNE TOPOLOVENI”

Nru tal-UE: PGI-RO-02194 — 30.9.2016

DOP ( ) IĠP ( X ) STG ( )

1. Grupp applikant u interess leġittimu

SC Sonimpex Topoloveni SRL Aleea Barajul Cucuteni, nr. 4 Bloc M5 A, scara 1, apartament 10 Bucureşti, sector 3 ROMÂNIA Tel./fax +40 213402666; +40 213046066 Email sonimpex.magiun@gmail.com;

Il-post tan-negozju: Topoloveni, strada Maximilian Popovici, nr. 56, judeţ Argeş, ROMÂNIA.

SC Sonimpex Topoloveni SRL hu l-uniku produttur ta’ “Magiunului de prune Topoloveni” u għalhekk għandu interess leġittimu li jippreżenta din l-applikazzjoni.

2. Stat Membru jew Pajjiż Terz

Ir-Rumanija

3. Intestatura fl-ispeċifikazzjoni tal-prodott affettwata mill-emendi

— ☒ Deskrizzjoni tal-prodott — ☐ Prova tal-oriġini — ☒ Metodu tal-produzzjoni — ☐ Rabta — ☐ Tikkettar — ☒ Oħrajn: L-isem u l-indirizz tal-awtoritajiet li jivverifikaw il-konformità mad-dispożizzjonijiet tal-ispeċifikazzjoni tal-prodott u l-kompiti speċifiċi tagħhom

4. Tip ta’ Emendi

— ☐ Emenda fl-ispeċifikazzjoni tal-prodott ta’ DOP jew IĠP irreġistrati li għandha titqies bħala minuri b’konformità mat-tielet subparagrafu tal-Artikolu 53(2) tar-Regolament (UE) Nru 1151/2012 u li ma teħtieġ l-ebda emenda fid-dokument uniku ppubblikat. — ☒ Emenda fl-ispeċifikazzjoni tal-prodott ta’ DOP jew IĠP irreġistrati li għandha titqies bħala minuri b’konformità mat-tielet subparagrafu tal-Artikolu 53(2) tar-Regolament (UE) Nru 1151/2012 u li teħtieġ emenda fid-dokument uniku ppubblikat. — ☐ Emenda fl-ispeċifikazzjoni tal-prodott ta’ DOP jew IĠP irreġistrati li għandha titqies bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 u li għaliha jrid jiġi ppubblikat dokument uniku (jew dokument ekwivalenti). — ☐ Emenda fl-ispeċifikazzjoni tal-prodott ta’ STG irreġistrata li għandha titqies bħala minuri skont ir-raba’ subparagrafu tal-Artikolu 53(2) tar-Regolament (UE) Nru 1151/2012.

5. Emendi

Deskrizzjoni tal-prodott

Il-prodott “Magiun de prune Topoloveni (IĠP)” jibqa’ l-istess għax il-karatteristiċi tiegħu mhux se jittiefsu.

Fil-Kapitolu 3 tal-ispeċifikazzjoni, “Deskrizzjoni tal-ikel”, is-Subtaqsima 3.3, iż-“Żmien tal-ħżin” jinbidel minn 24 xahar għal 36 xahar għall-prodott fil-vażetti.

Ġustifikazzjoni

Analiżi tar-rendiment tal-prodott maż-żmien li għamel tim ta’ speċjalisti mill-faċilità tal-produzzjoni u li ġiet ikkonfermata b’testijiet speċjalizzati f’laboratorju ħarġet fid-dieher li l-kwalitajiet organolettiċi u fiżikokimiċi tal-prodott “Magiun de prune Topoloveni (IĠP)” ma jiddeterjorawx. (Ir-rapport tat-testijiet Nru 2908/4.7.2016 u 3066/14.7.2016, ir-riżultati u l-interpetazzjoni tal-analiżi sensorjali tal-prodott “Magiun de prune Topoloveni — indikazzjoni ġeografika protetta” Nru 945/14.7.2016 maħruġa mil-laboratorju tal-Istitut tal-Bijoriżorsi Alimentari (IBA) ta’ Bukarest.

Metodu tal-produzzjoni

Il-metodu tal-produzzjoni ma nbidilx. Iżda hemm bżonn isiru xi korrezzjonijiet jew aġġornamenti ta’ ċerti termini u valuri fl-ispeċifikazzjoni oriġinali u fid-Dokument Uniku.

1. Żball fl-abbozzar: minflok “50–52 grad Brix”, il-valur korrett hu “55 grad Brix”.

Żball fl-abbozzar deher fl-ispeċifikazzjoni oriġinali (fil-Kapitolu 6, “Deskrizzjoni tal-metodu tal-produzzjoni tal-ikel” taħt “Konċentrazzjoni”:) — minflok “50–52 grad Brix”, il-valur korrett hu “55 grad Brix”. Dan l-iżball deher ukoll fid-Dokument Uniku oriġinali (fil-Kapitolu 3.5, “Passi speċifiċi tal-produzzjoni li għandhom iseħħu fiż-żona ġeografika identifikata:”, subparagrafu “Konċentrazzjoni:”).

Ġustifikazzjoni

Il-grupp applikant jidhirlu li hemm bżonn jissewwew xi żbalji tipografiċi għax il-valur korrett ta’ “55 grad Brix” jissemma fl-ispeċifikazzjoni fil-Kapitolu 3, “Deskrizzjoni tal-ikel”, is-Subtaqsima 3.2, “Karatteristiċi fiżiċi u kimiċi”, taħt il-parametru “Piż niexef”. Kien hemm żball fl-abbozzar tal-ispeċifikazzjoni u tad-Dokument Uniku kif imsemmi hawn fuq.

2. “Ankra tal-injam li tħawwad” issir “ħawwada ankra”.

Ġustifikazzjoni

Biex tikkontrolla l-kwalità tal-prodott b’mod rigoruż, il-faċilità tal-produzzjoni investiet f’tagħmir aġġornat, inkluż ix-xiri ta’ kaldaruni ġodda b’ħitan doppji biex tonqos il-polpa tal-għajnbaqar. Il-kaldaruni l-ġodda jitħawdu b’ħawwada ankra tal-azzar li ma jissaddadx. Il-bidla fil-materjal tal-ħawwada ma taffettwax il-karatteristiċi organolettiċi tal-prodott aħħari. Il-frażi “tal-injam” titneħħa mill-kelmiet “ankra tal-injam li tħawwad” fl-ispeċifikazzjoni (il-Kapitolu 6, “Deskrizzjoni tal-metodu tal-produzzjoni tal-ikel”, fit-tieni paragrafu ta’ “Konċentrazzjoni:”) u fid-Dokument Uniku (il-Kapitolu 3.5, “Passi speċifiċi tal-produzzjoni li għandhom iseħħu fiż-żona ġeografika identifikata”, u l-Kapitolu 5 “Rabta maż-żona ġeografika”, il-punti 5.2 u 5.3, is-sitt subparagrafu).

L-emenda tikkorrispondi mar-rekwiżiti tar-Regolament (KE) Nru 852/2004 tal-Parlament Ewropew u tal-Kunsill (3) (il-Kapitolu 5 — Rekwiżiti applikabbli għat-tagħmir, l-Artikolu 1(b)).

3. Titneħħa l-frażi “meta l-fertilizzanti kimiċi ma jintużawx eċċessivament” fl-ispeċifikazzjoni u fid-Dokument Uniku.

Ġustifikazzjoni

Qed nipproponu li jitneħħew il-kelmiet “meta l-fertilizzanti kimiċi ma jintużawx eċċessivament” fil-punt 3.3 tad-Dokument Uniku u fl-ispeċifikazzjoni (il-paġna 4 — “Deskrizzjoni tal-prodott tal-ikel”), għax din la taffettwa l-prodott finali b’mod sinifikanti u lanqas ma tbiddel il-karatteristiċi fiżikokimiċi u organolettiċi tal-prodott b’mod sostanzjali.

It-tneħħija tal-kelmiet “meta l-fertilizzanti kimiċi ma jintużawx eċċessivament” hija ġġustifikata għax minkejja r-rieda li l-prodott “Magiun de prune Topoloveni — IĠP” jiġi magħmul b’mod organiku, fis-suq tar-Rumanija ma teżisti l-ebda domanda għal dan il-prodott u għalhekk ġie deċiż li l-pjan jingħata l-ġenb.

Oħrajn

1. L-isem u l-indirizz tal-awtoritajiet li jivverifikaw il-konformità mad-dispożizzjonijiet tal-ispeċifikazzjoni

Ġustifikazzjoni

Fil-Kapitolu 9 tal-ispeċifikazzjoni, “L-isem u l-indirizz tal-awtoritajiet u tal-korpi li jivverifikaw il-konformità mad-dispożizzjonijiet tal-ispeċifikazzjoni tal-prodott u l-kompiti speċifiċi tagħhom”, il-grupp applikant jitlob li l-isem u d-dejta tal-identifikazzjoni tal-korp taċ-ċertifikazzjoni jinbidlu minn “LAREX CERT” għal “CERTIND SA”. Din l-emenda ssir ukoll fid-Dokument Uniku, fl-aħħar subparagrafu tat-Taqsima 3.7, “Regoli speċifiċi dwar it-tikkettar”.

Il-korp tal-ispezzjoni u taċ-ċertifikazzjoni CERTIND SA hu akkreditat skont SR EN ISO/CEI 17065:2013 għall-iskemi taċ-ċertifikazzjoni tad-DOP/IĠP, skont ir-rekwiżiti tar-Regolament (UE) Nru 1151/2012.

6. Speċifikazzjoni tal-prodott aġġornata (għad-DOP u l-IĠP biss)

Il-link għall-ispeċifikazzjoni jrid jiġu ppubblikat fuq www.madr.ro il-Ħarġa 1, ir-Reviżjoni 1 (Diċembru 2015):

http://www.madr.ro/industrie-alimentara/sisteme-de-calitate-europene-si-indicatii-geografice/produse-agricole-si-alimentare/caiete-de-sarcini-2016.html

DOKUMENT UNIKU

“MAGIUN DE PRUNE TOPOLOVENI”

Nru tal-UE: PGI-RO-02194 — 30.9.2016

DOP ( ) IĠP ( X )

1. Denominazzjoni

“Magiun de prune Topoloveni”

2. Stat Membru jew Pajjiż Terz

Ir-Rumanija

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Il-klassi 1.6. Frott, ħaxix u ċereali, friski jew proċessati

3.2. Deskrizzjoni tal-prodott li għalih japplika l-isem f’(1)

“Magiun de prune Topoloveni” hu pejst fin u omoġenju b’wiċċ ileqq mingħajr għoqiedi u bċejjeċ tal-qoxra. Dawn il-kwalitajiet jinkisbu bis-saħħa tal-metodu tal-produzzjoni lokali speċifiku. “Magiun de prune Topoloveni” isir minn għajnbaqar ta’ kwalità li jintgħażel bir-reqqa meta jkun misjur sew. Il-qoxra tal-frotta tinsab fil-prodott finali, u b’hekk jiżdied il-valur nutrittiv tiegħu, għax hu magħruf li l-qoxra fiha l-akbar proporzjon ta’ sustanzi bijoloġiċi u nutrijenti attivi (antiossidanti, vitamini, fibra li tinħall u li ma tinħallx, eċċ.).

Il-magiun hu kannella skur għax isir minn għajnbaqar li jkun misjur sew. Dan il-kulur hu influwenzat ukoll mit-togħlija għal ħafna ħin waqt il-fażi tal-konċentrazzjoni.

Il-magiun għandu togħma ħelwa qarsa pjaċevoli li ġejja mill-għajnbaqar misjur sew, filwaqt li l-aroma tiegħu hi qawwija u pjaċevoli. Dan ma fih l-ebda togħma jew riħa ta’ ħruq, fermentazzjoni jew moffa.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

“Magiun de prune Topoloveni” hu magħmul minn għajnbaqar komuni misjur sew (Prunus domestica L. ssp domestica) u mid-derivattivi tiegħu: Stanley, Piteștean, Tuleu timpuriu, Tuleu gras, Grasă ameliorată, Grasă Românească, Bistrițeană, Vânătă Românească, Brumării, Vâlcean, Centenar, Pescăruș, Dâmbovița, Tomnatici de Caransebeș, Silvia, Boambe de Leordeni.

Dawn il-varjetajiet tal-għajnbaqar għandhom il-kwalitajiet meħtieġa biex isir il-magiun: meta jsiru sew matul perjodu ta’ żmien twil f’temperatura moderata, dawn jagħnew bil-karboidrati (zokkor naturali) u bil-vitamina Ċ.

Għall-produzzjoni tal-prodott “Magiun de prune Topoloveni” jintuża biss frott misjur sew u magħżul bir-reqqa. Il-frott irid ikun san u mingħajr sinjali ta’ tħassir, ħsarat tal-magni jew ħsarat viżibbli kkawżati minn insetti, dud jew pesti oħrajn.

3.4. Passi speċifiċi tal-produzzjoni li jridu jsiru fiż-żona ġeografika ddefinita

—

3.5. Regoli speċifiċi dwar it-tqattigħ, it-tħakkik, l-ippakkjar, eċċ.

Il-faċilità tal-ipproċessar tal-għajnbaqar użat għall-“Magiun de prune Topoloveni” trid tkun tinsab fiż-żona ġeografika ddefinita fil-punt 4.

Il-wasla: l-għajnbaqar jitwassal fil-faċilità tal-ipproċessar u jinħażen fiż-żoni maħsuba apposta għal dak l-iskop u li jkunu friski, nodfa u mingħajr irwejjaħ barranin.

Il-ħasil: dan isir b’mod mekkaniku f’magni tal-ħasil b’doċċi għat-tlaħliħ u jintuża ilma tax-xorb kiesaħ. Il-ħasil jiġi ssorveljat il-ħin kollu ħalli jkun żgurat li l-ebda ramel jew impurità oħra ma jidħlu fil-prodott finali.

It-tqassim: l-għajnbaqar maħsul jitmexxa fuq ċinturin trasportatur elevat u waqt il-ġarr jinqabad l-għajnbaqar mhux adattat u jitneħħa.

It-trattament bis-sħana: l-għajnbaqar jissaħħan bi fwar f’temperatura ta’ 80 °C u bi pressjoni ta’ 1,5 atm għal 4–5 minuti f’reċipjenti speċjali tal-azzar li ma jissaddadx.

It-tgħaffiġ: dan isir f’żewġ stadji. L-ewwel, l-għajnbaqar jingħadda minn għassara tal-frott (għeriebel) b’fetħiet ta’ mhux aktar minn 3 mm, u mbagħad minn irfinaturi tal-frott irfinaturi (għeriebel) b’fetħiet ta’ bejn 1,8 mm u 2 mm, ħalli l-polpa tkun kemm jista’ jkun nadifa u omoġenja.

Il-konċentrazzjoni: il-polpa tal-għajnbaqar tiġi kkonċentrata bit-togħlija f’kaldaruni miftuħa b’ħitan doppji, sa konċentrazzjoni ta’ mill-anqas 55 % materja niexfa, b’hekk jinkiseb il-prodott “Magiun de prune Topoloveni”. Il-proċess tal-konċentrazzjoni għandu l-għan li jelimina l-ilma tal-għajnbaqar f’temperatura kkontrollata. Il-proċess tal-konċentrazzjoni juża l-fwar li jiċċirkola bejn il-ħitan doppji tal-kaldaruni sakemm il-prodott jilħaq konċentrazzjoni ta’ 55 grad Brix, għal perjodu ta’ bejn 9 u 12-il siegħa skont il-kontenut tal-materja niexfa tal-materja prima.

Il-kaldaruni b’ħitan doppji fihom ħawwada ankra li tiżgura li l-polpa tal-għajnbaqar tinżamm dejjem fi stat omoġenju ħalli jkun evitat li teħel u tikkaramelizza. Il-konċentrazzjoni jiċċekkjaha persunal kwalifikat permezz ta’ refrattometru portabbli ħalli jiddetermina l-kwalità tal-prodott lest. Il-ħin tat-togħlija m’għandux jaqbeż il-mument meta tinkiseb konċentrazzjoni ta’ 60 grad Brix għax dan jista’ jwassal biex il-prodott “Magiun de prune Topoloveni” ikollu riħa u togħma ta’ ħruq. Min-naħa l-oħra, it-tnaqqis tal-ħin tat-togħlija jista’ jwassal biex il-prodott lest jiffermenta.

Id-dikantazzjoni — it-tberrid: Il-lott tal-prodott “Magiun de prune Topoloveni” jiġi ddekantat bl-idejn b’mod indaqs fi tliet btieti ta’ 200 litru infurrati bi xkejjer tal-PVC (bi plastik ta’ kwalità li jintuża mal-ikel), permezz ta’ mgħaref kbar tal-injam. Il-magiun li jitqiegħed f’saffi rqaq ħalli jħaffef il-proċess tat-tberrid f’temperatura ambjentali qabel jinħażen f’żoni tal-ħżin apposta.

Il-btieti miksija bi plastik ta’ kwalità tal-ikel jimtlew ftit ftit matul ħames sa sebat ijiem, li hu l-ħin li jieħu l-prodott “Magiun de prune Topoloveni” biex jibred għalkollox, skont it-temperatura tal-kamra. It-tberrid jiġi ċċekkjat organolettikament bi stikka jew kuċċarun (imgħarfa) tal-injam.

Hu pprojbit li jiġu miżjuda xi priżervattivi jew sustanzi li jagħtu l-ħlewwa, tkun xi tkun il-kwalità tal-materja prima użata.

3.6. Regoli speċifiċi dwar it-tikkettar

Il-prodott “Magiun de prune Topoloveni” jiġi ppakkjat u jinħażen fiż-żona ġeografika ddefinita, b’mod speċifiku fil-belt ta’ Topoloveni ħalli jkun evitat li jinbidlu l-kwalitajiet tiegħu. Il-proċedura tal-maturazzjoni u tat-tnixxif tal-magiun trid tiġi osservata b’mod strett.

Jekk l-ippakkjar ma jsirx sew, l-aġenti fiżikokimiċi u bijoloġiċi li jaġixxu bl-effetti tal-arja u tas-sħana fuq barra tal-btieti jistgħu jaffettwaw il-kulur, ir-riħa u t-togħma tal-magiun.

Waqt l-ippakkjar u t-tberrid, il-prodott irid isirlu monitoraġġ ħalli tkun evitata l-kondensazzjoni (jiġifieri li jfeġġu kwantitajiet mikroskopiċi ta’ ilma), li jistgħu jiffaċilitaw it-tkabbir ta’ mikroorganiżmi bħal batterji, ħmira u moffa.

“Magiun de prune Topoloveni” jiġi ppakkjat fi kwantitajiet kbar u fil-vażetti.

Il-prodott fi kwantitajiet kbar jiġi ppakkjat fi btieti miksija bi plastik ta’ kwalità li jintuża mal-ikel (xkora tal-PVC). Il-btieti bil-magiun jitberrdu, it-trufijiet tal-ixkejjer tal-PVC (plastik ta’ kwalità li jintuża mal-ikel) jitnaddfu u jintwew ’il barra, fil-wiċċ jitqiegħed saff tond tal-PVC magħmul minn plastik ta’ kwalità li jintuża mal-ikel u mbagħad il-btieti jiġu ssiġillati b’għatu.

L-ippakkjar fi kwantitajiet kbar hemm bżonnu għax il-materja prima hija għajnbaqar frisk u din disponibbli biss għal perjodu ta’ żmien qasir, sa 60 ġurnata fis-sena (mill-15 ta’ Awwissu sa mhux aktar tard mill-15 ta’ Ottubru). Il-prodott ippakkjat fi kwantitajiet kbar ma jiġix pasturizzat.

L-ippakkjar fil-vażetti tal-ħġieġ: il-vażetti jimtlew b’mod awtomatiku (jiġifieri fuq linja tal-ippakkjar) bil-prodott “Magiun de prune Topoloveni”, jiġu ssiġillati u mbagħad jiġu pasturizzati kif ġej:

— għall-vażetti ta’ 350 g jintuża l-metodu li ġej: it-temperatura tiżdied għal 100 °C matul 15-il minuta, tinżamm f’dan il-grad għal 25 minuta u mbagħad titreġġa’ lura għat-temperatura oriġinali matul 15-il minuta;

— għall-vażetti ta’ 800 g jintuża l-metodu li ġej: it-temperatura tiżdied għal 105 °C matul 15-il minuta, tinżamm f’dan il-grad għal 45 minuta u mbagħad titreġġa’ lura għat-temperatura oriġinali matul 15-il minuta.

Il-vażetti bil-prodott “Magiun de prune Topoloveni” jitneħħew mill-awtoklavi, jitqiegħdu f’kontenituri u jinħażnu fiż-żona tal-ħżin apposta, jiġifieri fi mħażen nodfa, friski (temperatura massima ta’ 20 °C), b’ventilazzjoni tajba u protetti mill-iffriżar u mingħajr irwejjaħ barranin.

Kull stadju differenti fil-proċess tal-produzzjoni tal-prodott “Magiun de prune Topoloveni” (it-tisħin tal-għajnbaqar, il-konċentrazzjoni tal-polpa tal-għajnbaqar u fl-aħħar nett l-ippakkjar fi kwantitajiet kbar tal-magiun fil-btieti) jieħu ħafna żmien, biex tkun tista’ tinżamm it-tradizzjoni tal-prodott “Magiun de prune Topoloveni”.

Kull pakkett irid ikollu t-tikketta tal-produttur. Fuq it-tikketta trid tidher id-denominazzjoni “Magiun de prune Topoloveni”. Wara r-reġistrazzjoni Komunitarja, iridu jidhru l-kelmiet “Indikazzjoni Ġeografika Protetta” jew l-akronimu “IĠP” fuq it-tikketta tal-ippakkjar ħdejn id-denominazzjoni tal-prodott: “Magiun de prune Topoloveni”.

Fuq in-naħa tal-lemin tat-tikketta jrid ikun hemm il-marka taċ-ċertifikazzjoni tal-prodott tal-korp tal-ispezzjoni u taċ-ċertifikazzjoni: “CERTIND SA”.

4. Definizzjoni konċiża taż-żona ġeografika

— il-belt ta’ Topoloveni

— ir-raħal ta’ Vițichești

— ir-raħal ta’ Țigănești

— ir-raħal ta’ Boțarcani

— ir-raħal ta’ Gorănești

— ir-raħal ta’ Crințești

— ir-raħal ta’ Inuri

— ir-raħal ta’ Goleștii Badii

5. Rabta maż-żona ġeografika

L-ispeċifiċità taż-żona ġeografika:

Iż-żona tat-tkabbir tal-frott ta’ Topoloveni hi ideali għall-kultivazzjoni tal-għajnbaqar minħabba l-klima kontinentali moderata u l-kundizzjonijiet pedoklimatiċi lokali tagħha. Ix-xaqlibiet, fejn it-temperaturi annwali medji huma ogħla minn żoni oħra tat-tkabbir tal-frott, huma partikolarment adattati. Iż-żona fiha l-pozzoli u għandha ħamrija kannella ħamra pozzolizzata.

L-aktar tip komuni ta’ ħamrija hu l-ħamrija kannella, li tvarja minn luvisoli għal art kannella mikula, kolluvjali u alluvjali, b’kontenut medju jew baxx ta’ ħumus.

Il-kundizzjonijiet tat-temp f’din iż-żona huma favorevoli għall-kultivazzjoni tas-siġar tal-frott; it-temperatura multiannwali medja hi 9,7 °C, it-temperatura massima assoluta hi 38,8 °C u t-temperatura minima assoluta hi – 24,4 °C; l-inżul tax-xita annwali totali hu 663,3 mm.

L-ewwel ġlata tal-ħarifa tasal fl-aħħar ta’ Ottubru u l-aħħar waħda tiġri fit-tieni perjodu ta’ għaxart ijiem ta’ April jew xi drabi aktar tard.

Il-proporzjonijiet tal-varjetajiet differenti tal-għajnbaqar ivarjaw kull sena skont il-kundizzjonijiet tat-temp.

L-għajnbaqar jitkabbar fuq madwar 25 % tas-superfiċje kollu taż-żona tat-tkabbir tal-frott. Fil-kontea ta’ Argeș, l-imsaġar tal-għajnbaqar jokkupaw madwar 17 000 ettaru.

Is-sengħa tal-produtturi lokali fl-għażla tal-għajnbaqar, il-monitoraġġ tat-togħlija u fil-proċess tal-maturazzjoni u tal-ittestjar b’mod organolettiku tal-prodott għenu biex jippriżervaw u jiżviluppaw il-metodu tal-produzzjoni tal-magiun speċifiku taż-żona ġeografika.

L-ispeċifiċità tal-prodott:

Il-prodott “Magiun de prune Topoloveni” hu prodott b’konsistenza soda, magħmul minn għajnbaqar li jinħasad meta jkun misjur sew, li jintgħażel bir-reqqa u li jitgħalla f’kaldaruni b’ħitan doppji fuq nar indirett u mħawda kontinwament b’ħawwada ankra. Il-ilma jitneħħa waqt il-proċess tal-produzzjoni tal-prodott “Magiun de prune Topoloveni” u għalhekk il-prodott u għani bil-fibra li tinħall u li ma tinħallx (34,2 %). Il-prodott ma fihx zokkor miżjud jew sustanzi li jagħtu l-ħlewwa u għandu aroma u togħma ta’ għajnbaqar.

Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DOP) jew kwalità speċifika, ir-reputazzjoni jew karatteristika oħra tal-prodott (għall-IĠP):

Ir-rabta bejn il-prodott “Magiun de prune Topoloveni” u r-reġjun tal-produzzjoni tinsab l-aktar fir-reputazzjoni tal-prodott, li ġejja mit-tradizzjoni twila u unika tal-produzzjoni u mill-kwalitajiet eċċezzjonali tiegħu li jżommuh bnin. Dawn jinkisbu bis-sengħa tal-produtturi lokali u bil-metodu lokali tal-produzzjoni.

Il-metodu tal-produzzjoni żviluppat lokalment jikkonsisti mill-ipproċessar ta’ varjetajiet speċifiċi ta’ għajnbaqar billi jitgħallew għal ħafna ħin f’kaldaruni miftuħa b’ħitan doppji filwaqt li l-polpa titħawwad kontinwament sakemm jinkiseb il-magiun, mingħajr ma jiżdiedu zokkor jew priżervattivi.

Is-sengħa u l-esperjenza tal-popolazzjoni lokali huma differenti mill-metodi li jintużaw fi bnadi oħra tar-Rumanija u fir-reġjuni ġirien, għax il-proċess tat-togħlija u tal-konċentrazzjoni jsir f’kaldaruni b’ħitan doppji miftuħa u mhux f’vakwu.

Il-metodu lokali tal-produzzjoni tal-magiun ingħadda minn ġenerazzjoni għal oħra tul medda twila taż-żmien u r-reputazzjoni tiegħu nżammet, kemm fiż-żona ġeografika u anki mar-Rumanija kollha.

F’dokumenti etnografiċi jissemma li l-magiun hu prodott importanti għal ħafna mill-abitanti taż-żona ta’ Topoloveni u hu wieħed mis-sorsi lokali ta’ dħul. Is-suq ta’ Topoloveni, li hu s-suq ewlieni ta’ din iż-żona, hu magħruf madwar is-subKarpazji tan-Nofsinhar kollha għall-prodotti mill-għajnbaqar mibjugħa fih, b’mod partikolari għall-magiun.

Il-kwalità u l-karatteristiċi tal-prodott “Magiun de prune Topoloveni” jiżgurahom il-metodu tal-produzzjoni użat: it-togħlija tal-għajnbaqar li telimina l-ilma, il-konċentrazzjoni tal-għajnbaqar f’temperatura kkontrollata u t-taħwid kontinwu tal-prodott b’ħawwada ankra ħalli l-prodott jikseb konsistenza omoġenja. Dawn l-istadji tal-produzzjoni mhumiex parti mill-proċess ta’ reġjuni oħra.

Ir-reputazzjoni ta’ “Magiun de prune Topoloveni” hi marbuta mat-tradizzjoni twila tal-produzzjoni tal-magiun f’Topoloveni. Skont l-arkivji lokali, it-tradizzjoni tal-produzzjoni tal-magiun fiż-żona tmur lura għall-1914, meta nfetħet l-ewwel fabbrika tal-magiun minn familja lokali (il-familja ta’ Maximilian Popovici).

Fl-1941, il-fabbrika ħadha f’idejh il-Ministeru tal-Agrikoltura u semmieha “Cooperativa din Topoloveni” (Koperattiva ta’ Topoloveni) ħalli tkun tista’ tiżdied il-kapaċità tal-produzzjoni tal-magiun. Fl-1972, isem il-fabbrika sar “Intreprinderea de legume și fructe Pitești” (Intrapriża tal-Frott u l-Ħaxix ta’ Pitești). Fl-1981, il-fabbrika ħaduha f’idejhom l-awtoritajiet lokali u ngħatat isem ġdid “Intreprinderea de prelucrarea și industrializarea legumelor si fructelor Topoloveni” (Intrapriża tal-Ipproċessar tal-Frott u tal-Ħaxix ta’ Topoloveni). Fl-2001, il-fabbrika xtratha SC Sonimplex Serv Com SRL. Bħalissa, il-produzzjoni tal-prodott “Magiun de prune Topoloveni” tilħaq madwar 200 tunnellata fis-sena.

Ir-reputazzjoni tal-prodott “Magiun de prune Topoloveni” hi kkonfermata b’artikli frekwenti u rapporti ta’ speċjalisti fil-midja lokali u nazzjonali (Jurnalul Național, Adevărul, the Money Channel, Gândul, Capital) u bi premjijiet li rebaħ mill-2002 ’il quddiem waqt wirjiet, bħas-Salonul Național de Conserve (il-Fiera Nazzjonali tal-Prodotti fil-Laned) organizzata mill-Assoċjazzjoni Industrijali Ġenerali Rumena, meta rebaħ il-premju Marca de Aur (Golden Trademark) għall-eċċellenza fil-kategorija tal-magiun. Fl-2010, “Magiun de prune Topoloveni” kiseb premju mingħand l-ITQI (l-Istitut Internazzjonali tat-Togħma u l-Kwalità).

Bejn l-2008 u l-2010 xxandru programmi fuq il-midja lokali u nazzjonali li jippromwovu l-kwalitajiet speċifiċi tal-prodott “Magiun de prune Topoloveni”. L-awtentiċità ta’ “Magiun de prune Topoloveni” tibqa’ ħajja għax għadu jinbiegħ fis-swieq tal-bdiewa bħal dak ta’ Topoloveni.

It-tradizzjoni kulinari lokali tal-magiun issaħħet ukoll bi preżentazzjonijiet u avvenimenti tat-tidwiq waqt wirjiet u fieri nazzjonali u internazzjonali (Green Week Berlin, Fruit Logistica Berlin, Alimentaria Barcelona).

Referenza għall-pubblikazzjoni tal-ispeċifikazzjoni

(it-tieni subparagrafu tal-Artikolu 6(1) ta’ dan ir-Regolament)

Is-sit web: http://www.madr.ro/industrie-alimentara/sisteme-de-calitate-europene-si-indicatii-geografice/produse-agricole-si-alimentare/caiete-de-sarcini-2016.html

(1) ĠU L 179, 19.6.2014, p. 17.

(2) ĠU L 343, 14.12.2012, p. 1.

(3) ĠU L 139, 30.4.2004, p. 1.